Document ID: 32010D0641

SKLEP KOMISIJE
z dne 22. oktobra 2010
o spremembi Odločbe 2008/866/ES glede obdobja uporabe
(notificirano pod dokumentarno številko C(2010) 7183)
(Besedilo velja za EGP)
(2010/641/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), ter zlasti člena 53(1)(b)(i) Uredbe,
ob upoštevanju naslednjega:
(1)
Odločba Komisije 2008/866/ES z dne 12. novembra 2008 o nujnih ukrepih za začasno prekinitev uvoza iz Peruja nekaterih živih školjk za prehrano ljudi (2) je bila sprejeta zaradi okužbe z virusom hepatitisa A (HAV) nekaterih živih školjk, uvoženih iz Peruja, za katere je bilo ugotovljeno, da so izvor izbruha hepatitisa A pri ljudeh. Odločba Komisije 2009/862/ES z dne 30. novembra 2009 o spremembi Odločbe 2008/866/ES glede obdobja uporabe (3) je obdobje uporabe navedene odločbe, ki se je prvotno zaključilo 31. marca 2009, podaljšala do 30. novembra 2010.
(2)
Perujski organi so predložili nekatere informacije v zvezi s sprejetimi korektivnimi ukrepi za izboljšanje nadzora proizvodnje živih školjk, namenjenih za izvoz v Unijo.
(3)
Komisija je septembra 2009 opravila inšpekcijski pregled za oceno veljavnih sistemov nadzora proizvodnje školjk in ribiških proizvodov, namenjenih za izvoz v Unijo. Inšpekcijski pregled je ugotovil, da perujski organi uvajajo korektivne ukrepe, opisane v informacijah, ki so jih predložili po izbruhu hepatitisa A. Vendar pa ti ukrepi niso bili v celoti izvedeni v času inšpekcijskega pregleda.
(4)
Perujski organi so nedavno obvestili Komisijo, da so zaključili izvajanje korektivnih ukrepov. Vendar pa je za namen varovanja zdravja potrošnikov treba ohraniti zaščitne ukrepe iz Odločbe 2008/866/ES, dokler Komisija ne preveri, ali so perujski organi zaključili izvajanje korektivnih ukrepov, ter ugotovi, ali proizvodnja živih školjk, proizvedenih v Peruju in namenjenih za izvoz v Unijo, izpolnjuje pogoje prava Unije.
(5)
Zato je primerno, da se uporaba Odločbe 2008/866/ES podaljša do 30. novembra 2011 brez poseganja v pristojnosti Komisije v zvezi s spreminjanjem, razveljavljanjem in podaljšanjem navedenih ukrepov glede na vsako novo informacijo o razvoju razmer v Peruju ter rezultatih inšpekcijskega pregleda njenih služb.
(6)
Odločbo 2008/866/ES je zato treba ustrezno spremeniti.
(7)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
V členu 5 Odločbe 2008/866/ES se datum „30. novembra 2010“ nadomesti z datumom „30. novembra 2011“.
Člen 2
Ta sklep je naslovljen na države članice.
V Bruslju, 22. oktobra 2010

Labels: 0
3
18
6